‘เจริญ’ซื้อประกันจลาจลหมื่นล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

เครือทีซีซีกรุ๊ปซื้อรวมหมื่นล้านรับมือสารพัดม็อบแดงเหลืองโพสต์ทูเดย์ — ทีซีซี กรุ๊ป แหยงม็อบ สั่งซื้อประกันก่อการร้ายคุ้มครองทั้งกลุ่ม 10,500 ล้านบาท 
นายโชติพัฒน์ พีชานนท์ ประธานกรรมการบริหารอาคเนย์ กลุ่มธุรกิจประกันและการเงิน เปิดเผยว่า ขณะนื้ทางกลุ่มธุรกิจโรงแรมและคอนโดมิเนียมที่อยู่ภายใต้ทีซีซี กรุ๊ป ได้ขอซื้อประกันภัยโดยเพิ่มความคุ้มครองเรื่องของภัยก่อการร้ายเข้าไปด้วย จากกรมธรรม์เดิมที่ไม่ได้ให้ความคุ้มครองเรื่องภัยก่อการร้ายไว้ เพื่อต้องการลดความเสี่ยงภัยที่อาจเกิดขึ้นในอนาคต โดยเฉพาะในพื้นที่ใจกลางกรุงเทพมหานคร 
นายเลิศชาย ประภาศิริรัตน์ รองกรรมการผู้จัดการ สายงานการประกันภัย บริษัท อาคเนย์ประกันภัย กล่าวว่า ทางบริษัทได้เสนอเพิ่มความคุ้มครองถึงภัยก่อการร้ายให้กับบริษัทที่อยู่ภายใต้ทีซีซี กรุ๊ป ทั้งหมด โดยมีทุนประกันรวมกัน 350 ล้านเหรียญสหรัฐ หรือประมาณ 10,500 ล้านบาท ซึ่งคาดว่าจะเพียงพอกับความคุ้มครองหากเกิดเหตุการณ์ขึ้นอีก 
“ตอนนี้อยู่ระหว่างรอคำตอบรับจากทีซีซี กรุ๊ป ซึ่งก็ได้มีการเจรจามาช่วงระยะเวลาหนึ่งแล้ว และค่าเบี้ยปัจจุบันทางบริษัทรับประกันภัยต่อในต่างประเทศก็ได้ปรับลดลงมาประมาณ 30% เมื่อเทียบกับช่วงเกิดเหตุการณ์ความไม่สงบใหม่ๆ เมื่อเดือน พ.ค.ปีที่ผ่านมา ที่ได้มีการปรับค่าเบี้ยสูงขึ้นเกินกว่า 100% ซึ่งบริษัทรับประกันภัยต่อในต่างประเทศที่เราส่งงานให้นั้นก็มีความเชี่ยวชาญด้านการรับประกันภัยก่อการร้ายทั่วโลกอยู่แล้ว” นายเลิศชาย กล่าว 
นายสุรชัย ศิริวัลลภ ประธานเจ้าหน้าที่บริหาร บริษัท ไทยรับประกันภัยต่อ (ไทยรี) กล่าวว่า ปัจจุบันยังไม่ได้มีการฟ้องร้องกันระหว่างบริษัทประกันกับลูกค้าที่ได้รับผลกระทบจากเหตุการณ์ความไม่สงบที่เกิดขึ้นในช่วงเดือน พ.ค.ปีที่ผ่านมา เพื่อเรียกร้องค่าสินไหมที่เกิดขึ้น 
เรื่องนี้สุดท้ายแล้วบริษัทประกันภัยก็คงต้องให้มีการฟ้องร้องเกิดขึ้นก่อน และคงต้องสู้กันถึงศาลฎีกา เพื่อให้เป็นบรรทัดฐานเดียวกันว่าเหตุการณ์ความไม่สงบที่เกิดขึ้นนั้นเป็นภัยก่อการร้ายหรือภัยอื่น เพราะจะมีผลต่อการจ่ายค่าสินไหมที่เกิดขึ้น
ทั้งนี้ ทีซีซี กรุ๊ป เป็นบริษัทโฮลดิงคอมพานีของกลุ่มนายเจริญ สิริวัฒนภักดี นักธุรกิจชื่อดังของไทย